作者:儲光羲
標題:同武平一員外遊湖五首時武貶金壇令
內容:紅荷碧筱夜相鮮，皂蓋蘭橈浮翠筵。舟中對舞邯鄲曲，月下雙彈盧女弦。青林碧嶼暗相期，緩楫揮觥欲賦詩。借問高歌凡幾轉，河低月落五更時。朝來仙閣聽絃歌，暝入花亭見綺羅。池邊命酒憐風月，浦口回船惜芰荷。朦朧竹影蔽巖扉，淡蕩荷風飄舞衣。舟尋綠水宵將半，月隱青林人未歸。花潭竹嶼傍幽蹊，畫楫浮空入夜溪。芰荷覆水船難進，歌舞留人月易低。